Samkeppniseftirlitið hefur fellt þungan dóm yfir lyfsölukeðjunni Lyf og heilsu þar sem fyrirtækið er talið hafa misnotað markaðsráðandi stöðu sína með aðgerðum sem höfðu það markmið að hindra að nýr keppinautur í lyfsölu á Akranesi næði fótfestu á markaðnum . Það var Ólafur Adolfsson lyfsali hjá Apóteki Vesturlands sem lagði inn kvörtun yfir samkeppnisaðila sinn árið 2007 en núna fyrst tveimur og hálfu ári síðar er Samkeppniseftirlitið að fella dóm í málinu . Samkvæmt dómnum voru aðgerðir Lyf og heilsu taldar til þess fallnar að senda skýr skilaboð til annarra aðila um að ekki myndi borga sig að reyna að keppa við fyrirtækið á smásölumarkaði lyfja . Telur Samkeppniseftirlitið að brotin hafi verið alvarleg og leggur sekt á Lyf og heilsu að fjárhæð 130 milljónir króna . Í fréttatilkynningu frá Lyf og heilsu í dag kemur fram að fyrirtækið muni ekki una niðurstöðunni og beina málinu til dómstóla . Aðdragandi málsins er að sumarið 2007 hóf nýtt apótek á Akranesi , Apótek Vesturlands samkeppni við Lyf og heilsu á staðnum . Samkeppniseftirlitið ákvað í framhaldi kvörtunar Ólafs Adolfssonar að taka málið til rannsóknar og framkvæmdi húsleit hjá Lyf og heilsu 17. september 2007 . Rannsókn málsins hefur verið umfangsmikil og lauk gagnaöflun í nóvember á síðasta ári . Forsvarsmenn Lyf og heilsu hafa við meðferð málsins hafnað því alfarið að fyrirtækið væri markaðsráðandi . Þurfti Samkeppniseftirlitið því að taka þetta atriði til skoðunar , skilgreina samkeppnismarkaði málsins og meta stöðu fyrirtækja á honum . Hefur ákvörðunin að geyma ítarlega greiningu á markaði fyrir smásölu lyfja , bæði á höfuðborgarsvæðinu og á Akranesi .